SA soettande smul aan Dunkin’ DonutsEntoesiaste het ure lank in die ry gestaan en wag om ‘n oliebol by Dunkin’ Donuts te koop (13 Oktober 2016) Foto: @DunkinSA, Twitter Die Amerikaanse Dunkin’ Donuts het Donderdag sy eerste tak in Suid-Afrika oopgemaak om die 45ste land by sy lys van koffie-en-oliebolwinkels te voeg. Opgewonde klante het ure lank buite die restaurant by N1 City in Goodwood, Kaapstad, gestaan en wag. Cape Business News berig vyf soettande het meer as 25 uur lank voor die restaurant uitgekamp om die eerste oliebolle te proe. Dunkin’ Donuts het Woensdagmiddag reeds ŉ foto opgelaai van twee van die oliebol-entoesiaste wat gereed gemaak het vir die winkel om amptelik sy deure oop te maak. Meer as 250 Dunkin’ Donuts-restaurante en meer as 70 Baskin-Robbins-winkels sal binne die volgende paar jaar hul deure oor die land heen oopmaak. Bill Mitchell, president van Dunkin’ Brands International, het gesê hulle is opgewonde om met Grand Parade Investments saam te werk om die groep se koffies en versnaperinge na Suid-Afrika te bring. Die tweede Dunkin’ Donuts-restaurant maak na verwagting in November in Canal Walk in Century City, ook in Kaapstad, sy deure oop.